Währand de zwoa Oschlussbahnan Deggndorf-Mettn 1984 im Personan- und 1991 im Gütavakehr und Deggndorf-Kaltneck 1972 (Eging-Kaltneck) bzw. 1981 (Deggndorf-Eging) im Personanvakehr stillglegt und 1999 (Eging-Kaltneck) bzw. 2004 (Hengasbeag-Eging) obbaut worn san, san de andarn Oschlussstreckn vo da Woidbahn erhoitn bliebn. Vo Deggndorf bis Hengersberg liegt no des Gleis. Vo Gotteszell noch Viechtach is da reguläre Personanvakehr seit 1. Mai 1991 eigstejt worn. Heit vakehrn do nua no Fahrzeig, de zua Werkstättn vo da Rengtoibahn in Viechtach ibaführt wern, sowia, hauptsächle in de Sommamonat, de Touristikzüg vo da "Wandabahn" (KBS 12905) mit am im historischen Farbkleid vo da Rengdoibahn renoviertn Esslinga Triebwong. Im Heabst 2016 hot de Wandabahn wieda regulär den Betrieb aafgnomma. De typischn NE-Triebwong ham vo 1993 bis 1997 de zwoa Oschlussstreckn Zwiesl-Bodnmoas und Zwiesl-Grafanau bedient.